戴叔倫

戴叔倫，字幼公，一作次公，潤州金壇人，係中國唐代詩人。

安史之亂時，爲咗避兵亂，戴叔倫全家搬去京口，爲咗習得學問，佢入咗蕭穎士嘅門下，後來成爲門人當中最叻嘅門生。戴叔倫喺唐代宗廣德初年做祕書省正字。大曆元年，佢入劉晏幕下，當時劉晏做戶部尚書充諸道鹽鐵使，受劉晏表奏，戴叔倫做監察御史。唐德宗建中初年做婺州嘅東陽縣令，對啲勤務做得好認真。之後佢又入江西觀察使幕府，做大理寺司直。興元元年做撫州刺史。貞元元年十一月寫《賀平賊赦表》，任職吏部郎中，貞元二年辭官歸鄉，四年復出做容州刺史兼容管經略使。佢歷任咁多地方官，都施行善政，所以獲得居民仰慕。貞元五年7月10號喺路途上過身。

而今，有兩卷《戴叔倫》留低。戴叔倫嘅詩以描寫農村生活爲主，例如《女耕田行》寫女人耕田嘅辛苦，《邊城曲》寫士兵遠戍嘅痛苦。佢寫詩講究韻味，曾經評詩話「詩家之景﹐如藍田日暖﹐良玉生煙﹐可望而不可置於眉睫之前也。」，係後世神韻派嘅先導。《全唐詩》收有戴叔倫嘅詩304首，但當中有好多係偽作，據蔣寅嘅考證，可信嘅散落喺唐宋元文獻嘅有148首，60首判斷唔到真僞，56首偽作。

參攷資料 

類:大唐詩人‎
類:大唐官員
類:江蘇人
叔倫